Sukkel jy met parallelle parkering? Verbeter jou vaardighede met ons maklike stap-vir-stap-gids
Dis heeltemal normaal om geïntimideer te voel deur die blote gedagte aan parallelle parkering, veral voor ander mense. Dis egter die moeite werd
om deur te druk (en nie drie keer om die blok te ry om daardie parallelle parkeerplek te vermy nie!). As jy dit eers onder die knie gekry het, sal jy dit amper toe-oë kan doen. Die belangrikste is om die regte fokuspunte te kry om jou motor moeiteloos in lyn te parkeer.
Deel die proses van parallelle parkering in dié vier maklike stappe op:
Hou langs die voertuig stil waaragter jy wil parkeer. Jou agterwiel moet langs dié motor se agterste buffer wees. (Moenie jou flikkerlig vergeet nie.) Ry nou agteruit totdat jou skouer net verby die ander motor se agterbuffer is.
Stop en draai jou stuurwiel heeltemal na die kant van die parkeerplek
toe terwyl jy in al jou spieëltjies en blindekolle kyk. Begin weer agteruitry. Jou motor behoort in die oop plek in te beweeg – maak seker jy hou die stuurwiel heeltemal gedraai.
Fokus op die motor in jou truspieëltjie en die een voor jou. Wanneer die voorste regterhoek (as jy aan die linkerkant van die
pad parkeer) van die motor agter jou in die
middel van jou truspieëltjie is, trap rem.
Trek jou motor reguit. Jy sal dalk nog moet draai terwyl jy vorentoe en agtertoe ry om dit reg te kry. Jy behoort nou in die parkeerruimte en parallel met die ander motors te wees. Klop jouself gerus op die skouer.